En stribe gadelygter i udkanten af Hobro har tiltrukket flere borgeres opmærksomhed. De vender nemlig væk fra den cykelsti, de skal oplyse. Men ifølge en udvalgsformand er der en god forklaring.

I udkanten af Hobro har Mariagerfjord Kommune anlagt en ny cykel- og gangsti. Langs stien er der opsat gadelygter, så det bliver muligt at holde sig på sporet, når det er mørkt. Men gadelygterne har de seneste dage vakt undren. De vender nemlig ikke ind mod stien, de skal oplyse, men i stedet ud med det græsareal, der er ved siden af den asfalterede sti. Flere borgere fra området har i de seneste dage delt billeder af de nyopsatte gadelygter, og i for eksempel Facebook-gruppen "Det sker i Hobro 9500" bliver lygternes placering debatteret. - Så kan man da se, hvornår man er kørt af stien, skriver en Facebook-bruger. - Så bliver man ikke blændet af lyset, skriver en anden bruger, mens en tredje kommer med et bud på en alternativ forklaring: - Tror det er cykelstien, der er lagt forkert, skriver han. Skal lyse mulig vej op Ifølge Mariagerfjord Kommune er der dog ikke gået noget galt i etableringsfasen - hverken med placeringen af stien eller gadelygternes retning. - Det er kun på et stykke af cykelstien, det ser sådan ud, og det er der, hvor der er forberedt til at der skulle være en mulig vejforlængelse, fortæller Jørgen Hammer Sørensen (DF), der er formand for Teknik- og Miljøudvalget i Mariagerfjord Kommune. Udvalgsformanden forsikrer, at det ikke får betydning for brugerne, at gadelygterne vender væk fra stien, frem for at vende ind mod den. - Der er masser af lys på de stykker af stien, hvor lygtepælene vender ud mod en mulig vej, siger Jørgen Hammer Sørensen. Det er endnu uvist, om og hvornår der i så fald bliver anlagt en vej ved siden af stien. Hvis vejen ikke bliver til noget, så er der mulighed for at ændre på lygtepælene. - Det er muligt at dreje toppen af lygtepælene, men det skulle ikke være nødvendigt, siger udvalgsformanden. - Jeg tror, vi vender dem i ugens løb Chefen for Teknik og Miljø i Mariagerfjord troede, at der måske var tale om en forsinket aprilsnar, da han først så billeder den nyanlagte sti. - Jeg undrede mig også først og troede, at billederne måske var manipulerede, siger Lars Højmark, der er chef for Teknik og Miljø i Mariagerfjord Kommune. Hvis man vil have et glimt af de efterhånden meget omtalte lygtepæle, så skal man måske være hurtig. - Jeg tror, vi vender dem i ugens løb, siger Lars Højmark.